In nomine sanctæ et individuæ Trinitatis. Karolus Dei gratia rex. Cum petitionibus servorum Dei justis et rationabilibus divini cultus amore favemus superni muneris donum a Domino impertiri credimus. Idcirco noverit sagacitas seu utilitas omnium fidelium tam præsentium quam futurorum, quia vir venerabilis Jonas Augustodunensium urbis et ecclesiæ episcopus obtulit obtutibus nostris auctoritates immunitatis avi nostri Cæsaris magni Karoli nec non domni et genitoris nostri bonæ memoriæ Hludovici piissimi Augusti, in quibus erat insertum quod non solum ipsi gloriosissimi imperatores, verum etiam antecessores eorum reges videlicet Francorum, ecclesiam sancti Nazarii martyris cui, auctore Deo, ipse, memoratus Jonas episcopus præest, sub suo nomine et defensione cum monasteriis et cellulis, seu et parochiis sibi subjectis et rebus et hominibus ad se pertinentibus vel aspicientibus consistere fecerunt, et earum immunitatum, auctoritatibus hactenus ab inquietudine judiciariæ potestatis eadem munita atque defensa fuisset ecclesia: sed pro rei firmitate postulavit a nobis præfatus Jonas episcopus ut paternum seu predecessorum nostrorum morem sequentes, hujuscemodi nostræ immunitatis præceptum ob amorem Dei et reverentiam ipsius sancti loci circa ipsam ecclesiam fieri cenceremus; cujus petitioni assensum præbuimus et hoc nostræ auctoritatis præceptum ergo ipsam ecclesiam immunitatis atque tuitionis gratia pro divini cultus amore et animæ nostræ remedio fieri decrevimus, per quod eam cum omnibus monasteriis ac cellulis et villis seu parochiis et cum omnibus rebus et hominibus ad eam juste et jure pertinentibus atque super ipsius immunitatem degentibus, sub nostra protectione et immunitatis tuitione suscepimus. Præcipientes ergo jubemus ut nullus judex publicus, vel quislibet ex judiciaria potestate in ecclesias, sive domus, aut loca vel agros, seu reliquas possessiones quas moderno tempore in quibuslibet pagis, vel territoriis infra ditionem regni nostri juste et legaliter memorata tenet vel possidet ecclesia, vel quæ deinceps in jure ipsius sancti loci voluerit divina pietas augeri, ad causas audiendas, vel freda aut tributa exigenda, aut mansiones vel paratas faciendas aut fidei jussores tollendos, aut homines ipsius ecclesiæ tam ingenuos quam servos super terram ipsius commanentes distringendos, nec ullas redditiones aut inlicitas occasiones requirendas nostris et futuris temporibus ingredi audeat, vel ea quæ supra memorata sunt penitus exigere præsumat: sed liceat memorato præsuli suisque successoribus res prædictæ ecclesiæ cum monasteriis et cellulis, seu parochiis sibi subjectis et rebus vel hominibus ad se pertinentibus vel aspicientibus seu super ipsius terram commanentibus, sub tuitionis atque immunitatis nostræ defensione, remota totius judiciariæ potestatis inquietudine, quiete possidere et nostro fideliter parere imperio atque pro incolumitate nostra, conjugis ac prolis seu etiam totius regni a Deo nobis conlati ejusque clementissima miseratione per immensum conservandi una cum clero et populo sibi subjecto Dei immensam clementiam jugiter exorare delectet et quidquid de præfatis rebus ecclesiæ jus fisci exigere poterit in integrum eidem concedimus ecclesiæ, scilicet in perpetuo tempore ei ad peragendum Dei servitium augmentum et supplementum fiat. Hæc itaque auctoritas ut pleniorem semper in Dei nomine obtineat vigorem, manu nostra eam subterfirmavimus et annuli nostri impressione adsignari jussimus. Signum Karoli gloriosi regis. Bartholomæus notarius ad vicem Hludovici recognovit. Data VII idus augusti, anno XI regnante Karolo gloriosissimo rege, indictione XIII. Actum Vedrarias villa, in Dei nomine feliciter. Amen.